DA Den Europæiske Unions Tidende C 276/9

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 276/06

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ACEITE DE LA COMUNITAT VALENCIANA«

EF-Nr.: ES-PDO-0005-0720-23.09.2008

BGB ( ) BOB ( X )

1. Betegnelse

»Aceite de la Comunitat Valenciana«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1

Ekstra jomfruolie, som er fremstillet af oliven (Olea europea, L.) udelukkende af følgende sorter, der pomologisk set vokser naturligt i den selvstyrende region Valencia: Farga, Serrana, Morrudas, Villalonga og Blanqueta. De forskellige sorter er repræsenteret med følgende procenter: Serrana: 20-40 %; Villalonga: 20-40 %; Farga: 10-40 %; Blanqueta: 10-25 % og Morrudas: 5-10 %.

Produktet med den beskyttede oprindelsesbetegnelse »Aceite de la Comunitat Valenciana« er en ekstra jomfruolie, der har følgende karakteristika:

Ekstra jomfruolie:

— Surhedsgrad: < 0,5°

— Peroxidtal: < 15 meq O2/kg

— K270 < 0,15

— K232 < 2,50

— Voks ≤ 250

— Delta-K ≤ 0,01

— Oliesyreindhold mellem 70 og 82 % af det samlede indhold af fedtsyrer.

— Linolsyreindhold på mere end 8 % af det samlede indhold af fedtsyrer.

— Palmitinsyreindhold mellem 9,5 og 12 % af det samlede indhold af fedtsyrer.

— Linolensyreindhold på under 1 % af det samlede indhold af fedtsyrer.

— Palmitolsyreindhold mellem 0,6 og 2,5 % af det samlede indhold af fedtsyrer.

— Arachinsyreindhold under 0,6 % af det samlede indhold af fedtsyrer.

— Lignocerinsyreindhold under 0,2 % af det samlede indhold af fedtsyrer.

— Median for mangler = 0.

— Median for lugt og smag >3 og < 6.

— Median for skarphed >1 og < 3.

— Median for bitterhed >1 og < 3.

— Forholdet mellem medianen for lugt og smag og medianerne for bitterhed og skarphed betyder, at olien betegnes som "afbalanceret".

3.3. Råvarer (kun for forarbejdede produkter)

Beskrivelse af de forskellige olivensorter:

SERRANA

Den modne frugt har en oval form og en lilla-sort farve med pletter på skindet. Det er en sort, der giver et middel udbytte, er hårdfør og modstandsdygtig over for tørke og frost, men følsom over for olivenfluer og svampesygdom.

Sorten har en tidlig frugtmodning og et godt fedtstofudbytte og dyrkes først og fremmest i områderne Alto Palancia, naturreservatet Sierras Calderona samt Espadán og omegn, selvom man også kan finde eksemplarer i de tilgrænsende områder.

FARGA

En meget gammel sort, der stammer fra de nordlige områder i provinsen Castellón. Frugten er medium til lille af størrelse, aflang og asymmetrisk.

Den modner tidligt og er en sort, der giver et middel og uregelmæssigt udbytte. Dens fedtstofudbytte er betragteligt, og den dyrkes i området Maestrazgo, nord for provinsen Castellón og — om end i mindre målestok — i de tilgrænsende områder Plana Alta og Alcalatén.

BLANQUETA

En sort, der stammer fra Muro de Alcoy. Frugten er kugleformet, og når den er moden, får den en vinrød til sort farve.

Den høstes tidligt og har et middel fedtstofudbytte.

VILLALONGA

En sort, der stammer fra det sydlige Valencia. Frugten er kugleformet og stor, og den har et højt fedtstofudbytte. Den er sort, når den er moden.

Den er følsom over for frost og tørke, og den breder sig over næsten hele provinsen Valencia og over størstedelen af Alicante. Desuden forekommer den spredt i provinsen Castellón.

MORRUDA

Frugten, der er af medium størrelse, har en lilla-sort farve og er lettere asymmetrisk. Den har et højt fedtstofudbytte.

Det er en hårdfør sort, der giver et lavt udbytte, og som breder sig jævnt ud over hele den selvstyrende region Valencia. Den er ikke særlig udbredt globalt, men er til gengæld meget fremherskende i bestemte områder.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Olivenfrugterne dyrkes, og det færdige produkt fremstilles, i den geografiske zone, der afgrænses i punkt 4.

3.6. Særlige regler vedrørende udskæring, rivning, emballering osv.

Emballering af »Aceite de la Comunitat Valenciana« må foregå på en hvilken som helst virksomhed og er ikke omfattet af nogen geografisk begrænsning.

Olien kommes i beholdere, der sikrer en god holdbarhed. Beholderne kan være lavet af PET, glas, metal, der er beklædt indvendigt, eller keramik, så længe materialet er velegnet til opbevaring af fødevarer. De typer emballering, der bedst beskytter produktet mod lys, varme, osv., foretrækkes.

Produktet hældes på beholdere á 100 ml, 250 ml, 500 ml, 750 ml, 1,0 l, 2,0 l, 2,5 l, 3 l og 5 l, dog maksimalt 5 l.

3.7. Specifikke mærkningsregler

De mærkninger og etiketter, der anvendes til olien i denne varespecifikation, skal have påskriften »Denominación de Origen Protegida« og »Aceite de la Comunitat Valenciana«.

Desuden skal de være forsynet med et overensstemmelsesmærke, også kaldet en kontroletiket, der anbringes på beholderen af emballeringsvirksomheden på en sådan måde, at den ikke kan genanvendes, og som sikrer sporbarheden. Disse kontroletiketter skal have påskriften »Denominación de Origen Protegida Aceite de la Comunitat Valenciana« samt logoet.

4. Præcis afgrænsning af det geografiske område

De oliven, der anvendes til fremstilling af »Aceite de la Comunitat Valenciana«, skal være produceret i det afgrænsede produktionsområde. Dette produktionsområde udgøres af kommunerne i den selvstyrende region Valencia, der omfatter følgende 65 lokalsamfund: Albocàsser, Tirig, La Salzadella, Sant Mateu, Les Coves de Vinromà, Figueroles, Les Useres, San Juan de Moró, Serra Engarzeran, Torre Endomenech, Vall d’Alba, Vilafamés, Ayódar, Fanzara, Almedijar, Altura, Azuébar, Chóvar, Geldo, Navajas, Segorbe, Soneja, Castellnovo, Teresa, Vall d’Almonacid, Viver, Alcudia de Veo, Alfondeguilla, Artana, Tales, Gátova, Casinos, Alcublas, Gestalgar, Sot de Chera, Villar del Arzobispo, Requena, Utiel, Venta del Moro, Ayora, Cortes de Pallas, Anna, Bicorp, Bolbaite, Chella, Enguera, Millares, Navarrés, Font de la Figuera, Moixent, Vallada, Albaida, Beniatjar, Ontinyent, Alfafara, Alqueria d'Aznar, Cocentaina, Millena, Muro d'Alcoi, Alcoi, Biar, Cañada de Biar, Sax, Villena, Banyeres de Mariola og Onil.

5. Tilknytning til det geografiske område

5.1. Det geografiske områdes egenart

Naturbestemte faktorer

Det afgrænsede område har et typisk middelhavsklima, der karakteriseres af milde vintre, begrænset nedbør, der topper i efteråret og i foråret, og tørke om sommeren. Indflydelsen fra Middelhavet, Den Iberiske Halvø og vejrpåvirkningen fra Atlanterhavet giver et ensartet klima i det afgrænsede geografiske område. Nærmere betegnet er de klimatiske forhold særligt stabile i de vigtigste dyrkningsfaser, dvs. i blomstringsperioden, i den sidste del af den periode, hvor frugten vokser sig stor, og i den periode, hvor olien begynder at samle sig. Således ligger:

— de gennemsnitlige årstemperaturer i oliventræets dyrkningsområde på mellem 12 og 16 °C med store forskelle mellem vinter (med et gennemsnit på mellem 6 og 10 °C) og sommer (med et højere gennemsnit på mellem 22 og 26 °C). Disse temperaturer er gunstige for oliventræets fænologiske udvikling

— den årlige gennemsnitlige nedbør på mellem 500 og 600 mm, dog med visse udsving, der varierer fra mellem 200 og 300 mm om året som minimum de år, hvor der er særligt tørt, til mellem 700 og 800 mm.

Den fremherskende litologi er kalksten, omend man kan finde særlige områder med sandsten, mergel og kridt. Generelt domineres de nedre jordlag af mezosoiske sedimenter, der primært består af kalkholdig klippegrund (med let vekslende mergel og sandsten) fra kridttiden og juratiden. Aflejringerne fra de nyere perioder udgør dyrkningsområdets overflade og består primært af aflejringer fra tertiærtiden og kvartiærtiden, der stammer fra subtropisk rødjord fra middelhavsområdet. Denne jord har en god tekstur og struktur, er veldrænet og særlig egnet til dyrkning af oliventræer.

Det afgrænsede geografiske område er kendetegnet ved terrasser, der løber fra de bjergrige områder ned til dalene og danner udløberne af de iberiske og de betiske bjerge, der skråner nedad og ud mod østkysten. Dyrkningen af oliventræer er begrænset til mellem 300 og 600 m over havoverfladen som følge af den intensive fremrykning af frugtplantager, navnlig kunstigt vandede citrusplantager, fra kysten over mod vest. Dette har medført en meget homogen distribution af de miljømæssige og økologiske betingelser for oliventræet i det afgrænsede geografiske område. Oliventræet, mandeltræet og johannesbrødtræet udgør til sammen størstedelen af landbrugslandskabet på østkysten af Den Iberiske Halvø, også kaldet »arbolado de secano« (»det træbevoksede område, der ikke kan overrisles«).

Menneskelige faktorer

Oliventræets tilstedeværelse i den selvstyrende region Valencia går tilbage til romertiden for mere end 2 000 år siden. Således er der konstateret dyrkning af oliventræer i områderne Maestrazgo de Castellón og i områder, der støder op til Via Augusta, som forbandt den romerske hovedstad med Cádiz. I dag kan man i disse områder finde adskillige eksemplarer, der er mere end 1 000 år gamle. Disse tusinde år gamle oliventræer er nemme at finde takket være kooperativerne i Maestrazgo, der har taget initiativ til at etablere en række forskellige ruter for turister, der er interesserede i »den tusinde år gamle olie«.

Desuden bør man nævne botanikeren Cavanilles' registreringer i hans værk »Observaciones sobre la Historia Natural, Geografía, Agricultura, población y frutos del Reino de Valencia (1795-1797)«. De notater, han har skrevet om landbruget, og navnlig om dyrkningen af oliventræer og fremstillingen af olivenolie, er meget interessante og omfatter hele produktionsområdet Valencia. Der forekommer talrige angivelser af olivenolie og dyrkning af oliventræer.

Dyrkningen af oliventræer er en økonomisk aktivitet, der er stærkt rodfæstet i alle de produktionsområder, hvor den finder sted, først og fremmest som følge af sin permanente karakter. Der er bygget en agroindustri og -økonomi op omkring denne produktion, som har hjulpet den socioøkonomiske udvikling i landområderne på vej, samtidig med at den set ud af et miljømæssigt synspunkt har gjort det muligt at opretholde en bæredygtig produktion i nogle områder, hvor klimaet og jordbundsforholdene gør det umuligt at dyrke andre afgrøder.

Der bibeholdes en særlig jordlodsfordeling i det afgrænsede geografiske område: udpræget mange små bedrifter, jordlodder med stejle skrænter og begrænset adgang, terrasser omgivet af stengærder, jord med høj risiko for ørkendannelse og skovbrande, forholdsvis fattigt terræn med et lavt indhold af organisk materiale og en begrænset vandbindingsevne. Alle disse faktorer bevirker, at det afgrænsede geografiske område spiller en afgørende rolle i økosystemet.

Resultatet er, at jordlodsforvaltningen i det afgrænsede geografiske område appellerer til en økonomi med familielandbrug baseret på små bedrifter på tør jord, der for det meste er involveret i fremstillingen af olie gennem forskellige former for kooperativer og med en høj grad af selvforsyning. Landmanden erhverver således i høj grad sin tekniske kunnen inden for området via familietraditioner.

Når man tager det geografiske områdes klimaforhold, jordbundsforhold, miljømæssige forhold og antropologiske forhold i betragtning og analyserer dem sammen med de fænologiske forhold for områdets oliventræer, kan man konstatere, at der er tale om et afgrænset geografisk område, der stemmer overens med oliventræets dyrkningsbetingelser. Denne analyse konkluderer desuden, at olivendyrkningens økologi er homogen i hele det afgrænsede geografiske område.

5.2. Produktets egenart

Det er først og fremmest sammensætningen af sorterne, der udgør produktets egenart. Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. De giver en olie, der har en række karakteristiske egenskaber, og som gør produktet unikt, såvel pga. sammensætningen af fedtsyrer som pga. dets organoleptiske egenskaber.

Det vil sige, at man i det afgrænsede geografiske område fremstiller en olie, der har en balanceret sammensætning af fedtsyrer, og som især skiller sig ud ved sit meget høje indhold af oliesyre, linolsyre og linolensyre. Resultatet er, at »Aceite de la Comunitat Valenciana« har et højt forhold mellem umættede og mættede fedtsyrer.

Ud fra et organoleptisk synspunkt er dette produkt blandt de olier, der kan præsentere det bredeste udvalg og den største mangfoldighed hvad angår aroma. Medianen for lugt og smag skal være større end 5, og produktet har en aroma af grønne oliven, umodne mandler, grønne blade, citrus, banan og krydderurter. Medianerne for skarphed og bitterhed skal være mellem 1 og 3. Når man tager disse to værdier for henholdsvis lugt og smag samt bitter og skarp i betragtning, får man en afbalanceret olie.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De vigtigste faktorer, der er med til at give »Aceite de la Comunitat Valenciana« en række unikke karakteristika, og som anskueliggør sammenhængen mellem produktets kvalitet og det geografiske område, er:

Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. I det afgrænsede geografiske område repræsenterer disse sorter således den historie, rigdom og varietet, der er kendetegnende for Den Iberiske Halvøs østkyst. Der er tale om sorter, der har tilpasset sig forholdene godt, idet de er blevet udvalgt og udbredt af landmændene i området igennem mange år.

Sorternes profil og terrænforholdene giver en meget lang høstperiode i det afgrænsede geografiske område, nemlig fra oktober til februar. Der produceres mindre mængder, idet der er tale om karakteristiske små bedrifter. Landmanden planlægger dyrkningen og afgør høsttidspunktet for hvert jordlod, han dyrker, i henhold til modningsniveauet for hvert enkelt jordlod, hvilket gør det muligt at planlægge høsten mere præcist. Alle dette garanterer en kontinuerlig høst af oliven, der er modnet på homogen vis og sendt til presning uden at have været udsat for unødvendigt oplagring. Denne proces sikrer råvarens kvalitet og dermed en olie, som har de organoleptiske og fysiske egenskaber, der kendetegner produktet.

Plantagernes beliggenhed i 300-600 meters højde over havets overflade giver en termisk integral mellem dag og nat, som er gunstig for produktionen af de dele af frugten, der styrer medianerne for lugt og smag, bitterhed og skarphed. Det terræn, som oliventræerne generelt vokser i, og som ikke er særlig frugtbart og har et højt indhold af aktiv kalk, er en anden afgørende faktor for produktets organoleptiske karakteristika.

De særlige klimatiske forhold i produktionsområdet, såvel temperaturerne som nedbørsmængden, har også betydning. Mængden af nedbør om efteråret og om foråret er en stor fordel for dyrkningen og for oliens kvalitet, eftersom det i høj grad blødgør oliens aromatiske og organoleptiske profil. Forårsnedbøren gør, at træerne giver et passende antal spirer, der er afgørende for høsten de efterfølgende år. Endelig betyder de bløde temperaturer, som Middelhavet leverer både om vinteren og om sommeren, at man opnår den mere komplekse aroma, der er kendetegnende for »Aceite de la Comunitat Valenciana«.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006) (3)

http://www.agricultura.gva.es/pc_aceitecomunitatvalenciana

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.